Na osnovu člana 8. stav 1. Zakona o Narodnoj skupštini („Službeni glasnik RSˮ, broj 9/10) i člana 238. stav 5. Poslovnika Narodne skupštine („Službeni glasnik RSˮ, broj 20/12 - prečišćen tekst),

Narodna skupština Republike Srbije, na Devetoj posebnoj sednici u Dvanaestom sazivu, održanoj 29. decembra 2021. godine, donela je

**Z A K Lj U Č A K**

**povodom razmatranja Redovnog godišnjeg izveštaja Poverenika za**

**zaštitu ravnopravnosti za 2020. godinu**

1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2020. godinu celovito prikazao aktivnosti u oblasti zaštite od diskriminacije.

2. Narodna skupština konstatuje da je došlo do napretka u normativnom okviru u oblasti rodne ravnopravnosti i zabrane diskriminacije i poziva Vladu na dalje kontinuirano preduzimanje aktivnosti na usaglašavanju propisa sa međunarodnim standardima, radi unapređenja položaja i ostvarivanja ravnopravnosti svih društvenih grupa.

3. Narodna skupština pozdravlja usvajanje novih strateških dokumenata, kao što su Strategija za prevenciju i zaštitu dece od nasilja, Strategija za sprečavanje i borbu protiv rodno zasnovanog nasilja prema ženama i nasilja u porodici i Strategija za rodnu ravnopravnost, te poziva Vladu na usvajanje ostalih strateških dokumenata čije važenje je isteklo.

4. Polazeći od nalaza Poverenika koji se odnose na krizne situacije, Narodna skupština ukazuje na potrebu uključivanja stručnjaka iz različitih oblasti, kao i predstavnika ranjivih grupa, odnosno njihovih organizacija i institucija za zaštitu ljudskih prava, u proces izrade procedura za postupanje u kriznim situacijama. Potrebno je preduzimati mere u cilju podsticanja volonterskog rada i društvene odgovornosti.

5. Radi ostvarivanja ravnopravnosti i zaštite od diskriminacije, potrebno je promovisati nacionalnu, etničku, versku, kulturnu i drugu raznovrsnost i međukulturni dijalog, uzajamno poštovanje i saradnju.

6. U cilju unapređivanja položaja Roma, posebno Romkinja i romske dece, Narodna skupština ukazuje na potrebu jačanja kapaciteta pre svega na lokalnom nivou, uz ostvarivanje međuresorne saradnje različitih aktera i uspostavljanje integrisanih usluga u pogledu obezbeđivanja ličnih dokumenata, pristupa adekvatnom stanovanju, zdravstvenim, obrazovnim i uslugama socijalne zaštite, kao i zapošljavanju.

7. U cilju zaštite osoba sa invaliditetom, Narodna skupština poziva Vladu da intenzivira rad na unapređivanju arhitektonske i informacione pristupačnosti, odnosno primenu univerzalnog dizajna u svim oblastima, sa ciljem omogućavanja nesmetanog pristupa javnim objektima i površinama, prevozu, informacijama, komunikacijama i uslugama za osobe sa invaliditetom, lica koja se otežano kreću, starije sugrađane i decu.

8. Poziva se Vlada da kontinuirano izveštava Narodnu skupštinu o sprovođenju ovog zaključka.

9. Ovaj zaključak objaviti u „Službenom glasniku Republike Srbijeˮ.

RS Broj 100

U Beogradu, 29. decembra 2021. godine

**NARODNA SKUPŠTINA REPUBLIKE SRBIJE**

PREDSEDNIK

Ivica Dačić